Document ID: 32010R0202

REGOLAMENT TAL-KUMMISSJONI (UE) Nru 202/2010
tal-10 ta’ Marzu 2010
li jemenda r-Regolament (KE) Nru 6/2003 dwar id-disseminazzjoni tal-istatistika dwar it-trasport tal-merkanzija bit-triq
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat tal-Unjoni Ewropea u t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1172/98 tal-25 ta’ Mejju 1998 dwar prospetti tal-istatistika rigward it-trasport ta’ merkanzija bit-triq (1), u b’mod partikulari l-Artikolu 6(4) tiegħu,
Billi:
(1)
Huwa xieraq li tiġi sfruttata kemm jista’ jkun id-dejta tal-istatistika dwar it-trasport tal-merkanzija bit-triq, li hemm referenza għaliha fir-Regolament (KE) Nru 1172/98, filwaqt li tiġi rrispettata l-kunfidenzjalità tar-reġistrazzjonijiet tad-dejta individwali.
(2)
Ir-Regolament tal-Kummissjoni (KE) Nru 833/2007 li jtemm il-perjodu tranżitorju stipulat fir-Regolament tal-Kunsill (KE) Nru 1172/98 (2) jagħmel disponibbli dejta dettaljata dwar l-oriġini u d-destinazzjoni dwar flussi nazzjonali kif ukoll internazzjonali tal-ġarr tal-merkanzija bit-triq mill-2008 ‘il quddiem.
(3)
Huwa meħtieġ li d-dejta nazzjonali u internazzjonali dwar l-oriġini u d-destinazzjoni tkun disponibbli lill-Istati Membri sabiex tikkompleta l-ġabra statistika tat-trasport bit-triq fil-livell nazzjonali.
(4)
Ir-riċerkaturi u l-komunità xjentifika inġenerali għandu jkollhom aċċess għal għanijiet xjentifiċi għal dejta trażmessa lill-Kummissjoni (Eurostat) taħt ir-Regolament tal-Kunsill (KE) Nru 1172/98 skont il-prinċipji stabbiliti fir-Regolament (KE) Nru 223/2009 tal-Parlament u tal-Kunsill (3) dwar l-istatistika Ewropea.
(5)
Ir-Regolament tal-Kummissjoni (KE) Nru 6/2003 (4) għandu għalhekk jiġi emendat skont dan.
(6)
Il-miżuri previsti għal dan ir-Regolament huma skont l-opinjoni tal-Kumitat tas-Sistema Ewropea tal-Istatistika.
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 6/2003 jinbidel bl-Anness ta’ dan ir-Regolament
Artikolu 2
Dan ir-Regolament għandu jidħol fis-seħħ fl-għoxrin ġurnata ta’ wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta’ Marzu 2010.

Labels: 12
8
19